b'\n_START_ARTICLE_\nPra\xc5\xa1i\xc4\x8dja gripa\n_START_PARAGRAPH_\nPra\xc5\xa1i\xc4\x8dja gripa je vrsta gripe, ki se razvije pri pra\xc5\xa1i\xc4\x8dih. Njeni simptomi so vro\xc4\x8dina, izguba telesne te\xc5\xbee, iz\xc4\x8drpanost, ote\xc5\xbeeno dihanje, ka\xc5\xa1ljanje in izcedek iz o\xc4\x8di in nosa. Zna\xc4\x8dilno za bolezen je hitro raz\xc5\xa1irjanje (v enem do treh dneh je oku\xc5\xbeena celotna \xc4\x8dreda), po tednu dni pa izgine tako hitro kot se je pojavila._NEWLINE_Primeri prenosa s pra\xc5\xa1i\xc4\x8da na \xc4\x8dloveka so zelo redki in od sredine 20. stoletja je poznanih manj kot 50 takih primerov, predvsem pri ljudeh, ki so zelo izpostavljeni - rejcih, delavcih v hlevih ipd. Spomladi leta 2009 pa se je nov podtip virusa pra\xc5\xa1i\xc4\x8dje gripe, poimenovan H1N1, prenesel na \xc4\x8dloveka in se pri\xc4\x8del hitro raz\xc5\xa1irjati med ljudmi, kar pripisujejo zaenkrat \xc5\xa1e neznani mutaciji. Ta sev je kasneje dobil ime nova gripa. Zaradi hitrega \xc5\xa1irjenja nove gripe, ki se je po do zdaj znanih podatkih pri\xc4\x8delo v Mehiki, je Svetovna zdravstvena organizacija junija 2009 uradno razglasila, da gre po njenih kriterijih za pandemijo, ki se je kon\xc4\x8dala dobro leto kasneje.'